kardosdrur/scandi-wiki huggingface dataset:
Friedrich Ast

Georg Anton Friedrich Ast (født 29. december 1778 i Gotha, død 31. december 1841 i München) var en tysk filolog og filosof.

Ast, der var professor ved Münchens Universitet, var schellingian og Platonforsker. Han udgav Lexicon platonicum (3 bind 1835-1838). Bekendt er også Asts udgave af Platons skrifter (1819–1832) med latinsk oversættelse og kommentarer. Lorenzo Hammarsköld oversatte 1810 hans "Öfversigt af poesiens historia" till svensk.

Kilder 
 Svensk uppslagsbok, Lund 1929
 

Klassiske filologer
Filologer fra Tyskland
Filosoffer fra Tyskland
Ansatte ved Münchens Universitet
Tyskere i 1800-tallet
Personer fra Gotha
Svensk uppslagsbok
Ugglan
NASCAR

National Association for Stock Car Auto Racing (NASCAR) er en amerikansk familie-ejet og drevet virksomhed, der ejer og opretholder reglerne for flere motorsportsserier og sportsbegivenheder. Bill France, Sr. grundlagde virksomheden i 1948, og hans barnebarn Brian France blev CEO i 2003.

De tre største løbsserier under NASCAR er Cup Series, Xfinity Series og Camping World Truck Series. Hvert år arrangerer NASCAR mere end 1.500 løb på over 100 baner, i 39 amerikanske delstater, samt i Canada.

NASCAR har hovedkvarter i Daytona Beach, Florida, og flere kontorer i Charlotte.

Næst efter NFL, er NASCAR-løbene det mest sete sports-franchise i USA. Flere baneanlæg i NASCAR har kapacitet på over 175.000 tilskuere.

I 2020 vandt Chase Elliot mesterskabet.

Galleri

Eksterne henvisninger 

 NASCARs officielle hjemmeside 

 
Sport i Florida
North Carolina
Motorsport i USA
Etableret i 1948
Nyelandsvej

Nyelandsvej er en gade på Frederiksberg i København, der går fra Falkoner Allé i sydøst til en rundkørsel i nordvest ved Dalgas Boulevard. Den mere bymæssige østlige del mellem Falkoner Allé og Nordre Fasanvej adskiller Copenhagen Business School's Solbjerg Campus og Frederiksberg Centret mod syd fra Svømmehalskvarteret mod nord. Ved den vestlige del ligger kulturhuset Kedelhallen og den sydlige side af Frederiksberg Hospital. På det sidste stykke ligger der et parcelhusskvarter.

Historie 

Nyelandsvej blev anlagt i 1883-1884 og blev navngivet 17. april 1884. Den er opkaldt efter Stephan Peter Nyeland (1793-1875), proviantforvalter hos Søetaten, der ejede en landejendom ved Falkoner Allé fra 1837 til 1875, på hvis jorde Nyelandsvej, Langelandsvej og Bentzonsvej blev anlagt.

Københavns Mælkeforsyning, senere Solbjerg Mejeri, åbnede i nr. 25 i 1884. Dets gamle bygninger blev erstattet af nye i 1920'erne, og det udviklede sig til at blive en af de største arbejdsgivere på Frederiksberg. Det havde direkte adgang til Frederiksberg Stations godsterræn. Mejeriet lukkede i midten af 1970'erne.

Hovedstadens første krematorie, lå på hjørnet af Nordre Fasanvej og Nyelandsvej.

Delen vest for Nordre Fasanvej blev også anlagt i 1884 men hed Bergersvej indtil 1900. Københavns Amts Sygehus blev den nordlige side af gaden i 1890'erne. Bygningerne blev del af Frederiksberg Hospital, da amtssygehuset fuldførte sin flytning til Gentofte i 1900. Frederiksberg Forbrændingsanstalt åbnede på den anden side af gaden i 1903.

Bygninger og beboere 

I nr. 23 ligger folkeskolen Skolen på Nyelandsvej, der blev opført i 1891-1892 efter tegninger af Christian Laurits Thuren.

Nr. 27 var tidligere Frederiksberg Seminarium men huser nu Professionshøjskolen Metropols Institut for Skole og Læring.

Godthaabskirken i nr. 51 blev indviet i 1911. Den blev tegnet af Gotfred Tvede som en del af et kompleks, der også omfattede Godthåbs Sogns Menigheds Børnehave og General Classens Asyl. Etageejendommen ved siden af (Nyelandsvej 53-63/Nordre Fasanvej 48) blev bygget fra 1913 af Arbejdernes Andels Boligforening, nu Boligforeningen AAB, efter tegninger af Viggo Thalbitzer som det første danske eksempel på boligbyggeri ud fra almennyttige principper.

Kulturhuset Kedelhallen har til huse i de overlevende bygninger fra Frederiksberg Forbrændingsanstalt. De blev ombygget til deres nuværende formål i 2001.

Lidt syd for krydset med Nordre Fasanvej ligger Fasanvej Station, der betjenes af Københavns Metros linje M1 og M2.

Noter

Eksterne henvisninger 

Gader på Frederiksberg
Carl Braun

Carl eller Karl Braun henviser til flere personer, blandt andre:

 Carl Braun (komponist)
 Karl Braun (politiker)
 Karl Braun von Braunthal
 Karl Ferdinand Braun
Karl Braun von Braunthal

Johannes Karl Braun von Braunthal (født 6. juni 1802 i Eger, død 26. november 1866 i Wien) var en tysk forfatter.

Braun blev 1850 bibliotekar i Wien og stod i venskabelig forhold til Friedrich Hebbel. Blandt hans værker mærkes Die Himmelsharfe (1826), Faust (1835), Wien und die Wiener (1840) samt Der Jesuit im Frack (1862).

Kilder 
 Svensk uppslagsbok. Malmö 1939.

Bibliotekarer
Forfattere fra Østrig
Tysksprogede forfattere
Østrigere i 1800-tallet
Svensk uppslagsbok
Lindevangsparken

Lindevangsparken er en park på Frederiksberg i København. Parken ligger i Lindevangskvarteret ved hjørnet af Finsensvej og Dalgas Boulevard. Den blev etableret i 1932 som den ældste kommunale park på Frederiksberg og er med sine 33.000 m² også den største. De meget større og ældre Frederiksberg Have og Søndermarken ejes begge af staten. 

Parken blev beskyttet af Fredningsnævnet i 1960. I 2014-2015 gennemgik den en renovering sponsoreret af Realdania, der omfattede beskyttelse af nabolaget mod oversvømmelse ved kraftig regn. Parken blev genindviet 18. november 2015.

Legepladsen blev renoveret i 2009. I 2013 blev den udvidet med en elektronisk kontrolleret vandlegeplads.

Eksterne henvisninger

Noter 

Parker i København
Frederiksberg
Etableret i 1932
Daytona 500

Daytona 500 er et 200-runders, 500 mil (805 km) langt løb i NASCAR Sprint Cup Series. Det afholdes årligt på Daytona International Speedway i Daytona Beach i Florida.

Historie 
Løbet blev første gang kørt i 1959, og anses for at være det vigtigste og mest prestigefyldte løb i NASCAR, til trods for at det er lige med alle andre løb i serien igennem NASCAR-sæsonen. Daytona 500 er det første løb i sæsonen, som er relativt enestående i sportslige sammenhæng; ellers er mesterskabet eller større begivenheder ofte i slutningen af sæsonen. Arrangementet kaldes også The Great American Race og Super Bowl of Stock Car Racing.

Vinderen af Daytona 500 modtager Harley J. Earl-trofæet, og vinderens bil bliver udstillet i ét år på Daytona-museet, et museum og galleri beliggende ved siden af Daytona International Speedway.

Eksterne henvisninger 

 Daytona International Speedways officielle hjemmeside 
 NASCARs officielle hjemmeside 

NASCAR
Sport i Florida
Etableret i 1959
Lergravsparken

Lergravsparken er en park i Sundbyøster i København. Parken ligger omgivet af Lergravsvej mod nord, Østrigsgade mod vest og Øresundsvej mod syd. Lergravsparken Station ligger i et hjørne af parken, mens folkeskolen Lergravsparkens Skole ligger lige vest for parken.

Historie 
Parken er opkaldt efter en række lergrave, der lå på stedet i det 19. århundrede. Den ældste del af parken er den tidligere Sundbyøster Remise, hvor remise her skal forstås som en lille gruppe træer eller buske, hvor vildt kunne søge ly. Sundby Vand- og Gasværker blev etableret øst for den nuværende park ved Strandlodsvej i 1898. Sundby Vandtårn blev bygget i 1900. Området hvor parken ligger i dag blev først udlagt som park i 1905, dengang med navnet Sundby Park eller Sundby Anlæg. Lergravsvejens Skole (senere Sundpark Skole og nu Lergravsparkens Skole) blev bygget på hjørnet af Østrigsgade og Lergravsvej i 1918.

Gasværket lukkede i 1937, og dets bygninger blev revet ned med undtagelse af det største og ældste gastårn, der forblev i brug men fjernstyret fra Valby Gasværk. I 1938 fik parken sit nuværende navn, og i den østlige ende byggedes tolv boligblokke med ældreboliger på det tidligere gasværks område. Under Anden Verdenskrig blev der bygget en system af bunkers i parken. Vandtårnet stod i parken, indtil det blev sprængt væk med dynamit i 1967. Gastårnet blev revet ned i 1972.

Fremme i nutiden ligger der en legeplads i den nordlige del af parken. Sundbyøster Remise kan stadig ses i et hjørne af parken, hvor det er omgivet af et ca. et meter højt stengærde. De tidligere bunkers er omdannet til øvelokaler for lokale musikere.

Noter

Eksternes henvisninger 

Parker i København
Amager Øst
Ib Chorkendorff

Ib Chorkendorff er en dansk fysiker og professor ved Institut for Fysik på Danmarks Tekniske Universitet siden 1999.

Chorkendorff blev uddannet i fysik og kemi på Odense Universitet fra 1977-1982. Herefter lavede han en ph.d., der ligeledes handlede om fysik, samme sted. Fra 1986-1987 var han ansat som postdoc på University of Pittsburgh i USA. Efter hjemkomsten blev han lektor på DTU i 1987. Denne stilling bestred han frem til 1999, hvor han blev ansat som professor. Fra 1999 til 2005 var han leder af Interdisciplinary Research Center for Catalysis (ICAT) og herefter grundforskningscenteret Center for Individual Nanoparticle Functionality fra 2005 til 2015. I 2016 vandt han konkurrencen om 150 millioner fra Villum Fonden til etablering af et nyt forskningscenter kaldet Villum Center for Science of Sustainable Fuels and Chemicals, der skal ledes af Chorkendorff.

Chorkendorff har gennem sin karriere arbejdet med alle aspekter af katalyse, herunder overfladefysik, klassisk heterogen katalyse, elektrokatalyse og fotokatalyse. Han taget adskillige patenter, og har medvirket til over 400 videnskabelige artikler. Sammen med professoren Hans Niemantsverdriet fra Eindhovens Tekniske Universitet har han skrevet bogen Concepts in modern catalysis and kinetics.

Udmærkelser 
 I 2019 modtog han Julius Thomsens Guldmedalje.
 2020-2024 Hans Fischer Senior Fellowship at Technical University of Munich, Germany
 2021 Villum Kann Rassmussen Annual Award på 0.7 mio. €
 2022 The Eni Award: Energy Frontiers Prize 100.000 €

Bibliografi 
 Chorkendorff, Ib; Niemantsverdriet, Hans: Concepts in modern catalysis and kinetics (2003). Wiley-VCH,

Referencer 

Fysikere fra Danmark
Professorer fra Danmarks Tekniske Universitet
Torskefisk

Torskefisk (Gadiformes) er en orden af strålefinnede fisk. Ordenen indeholder 13 familier. Fiskene i ordenen er saltvandsfisk og størstedelen af arterne findes i tempererede eller kolde regioner. Enkelte arter kan svømme ind i æstuarier (flodmundinger) og en enkelt, knude (Lota lota), er en ferskvandsfisk.

Codlet-familien har de mindste fisk i ordenen med deres ca. 7 cm for fuldvoksne fisk. Torsk Gadus morhua kan nå en længde på op til 2 meter og er dermed den længste fisk i ordenen.

Familier 
 Bathygadidae Jordan & Evermann, 1898
 Bregmacerotidae Gill, 1872
 Euclichthyidae Cohen, 1984
 Gadidae Rafinesque, 1810
 Lotidae Bonaparte, 1832
 Macrouridae Bonaparte, 1831 
 Macrouroididae Smith & Radcliffe, 1912
 Melanonidae Goode & Bean, 1896
 Merlucciidae Gill, 1884
 Moridae Moreau, 1881
 Muraenolepididae Regan, 1903
 Phycidae Swainson, 1838
 Trachyrincidae Goode & Bean, 1896

Referencer
Skægklokke

 
Skæg-Klokke (Campanula barbata) er en art af flerårige blomstrende planter i klokke-slægten, som er hjemmehørende i Norge, Frankrig, Italien og Centraleuropa.

Kendetegn 
Skæg-klokken bliver højst op til 20-30 centimeter. Plantens stilk er dækket af en lille roset af grålig-grønne blade, som er enkle og lancetformede. Plantens blomster er hængende klokker, som er lyseblå til dybblå og er behårede indeni (deraf det latinske navn barbata, hvilket betyder skæg). De blomstrer fra juni til august. Arten kan findes i bjergområder i en højde af op til 1,100-2,600 meter over havets overflade.

Hjemsted 

Skæg-Klokke er hjemmehørende i Norge, Mellemeuropa (Østrig, Tjekkiet, Tyskland, Schweiz), Sydøsteuropa (Italien og Slovenien) og Sydvesteuropa (Frankrig og Spanien). Arten er knyttet til let skyggede voksesteder med en jordbund, som er middelfugtig, sur og næringsfattig. Planten kan derfor findes på græssede sætere og i lyse skove.

I den tidligere mine, "Schwarzwand", som ligger i Großarltal (i delstaten Salzburg), Østrig, findes en åben skovbevoksning, og her trives arten sammen med bl.a. Almindelig Fjerbregne, Almindelig Blåbær, Almindelig Brunelle, Almindelig Guldblomme, Almindelig Gyldenris, Almindelig Kambregne, Almindelig Kattefod, Almindelig Leverurt, Almindelig Majblomst, Almindelig Mangeløv, Almindelig Milturt, Almindelig Rypelyng, Almindelig Røn, Alpe-Ærenpris, Bjerg-Fyr, Bævre-Asp, Cembra-Fyr, Dun-Birk, Europæisk Lærk, Fjeld-Kalkkarse, Fjeldviol, Grøn-El, Gul Potentil, Hedelyng, Hvid Foldblad, Hvid Hestehov, Hvid-El, Katteskæg, Klokke-Vintergrøn, Mose-Bunke, Nibladet Springklap, Rank Evighedsblomst, Rundfinnet radeløv, Rustbladet Alperose, Rød-Gran, Skov-Jordbær, Skov-Padderok, Skovsyre, Stor Frytle, Svalerod-Ensian, Tormentil, Tyttebær, Vellugtende Gulaks og Østrigsk Gemserod.

Galleri

Noter

Referencer 
 Christoper Brickell (chefredaktør): RHS A-Z Encyclopedia of Garden Plants. Trejde udgave. Dorling Kindersley, London, 2003

Eksterne henvisninger 

Haveplanter
Kalkbundsplanter
Klokke-slægten
Folkeskoleforældre

Folkeskoleforældre er en forening, primært for forældre med børn i den danske folkeskole.

Foreningens arbejde 
Foreningen blev stiftet d. 4. august 2014 som et talerør for de forældre, der er modstandere af folkeskolereformen 2014 i almindelighed, og de længere skoledage, som reformen førte med sig, i særdeleshed.

Medlemskab af foreningen er gratis og foreningen havde pr. november 2015 over 1600 medlemmer. Formand for foreningen er Cecilia Lucia Fava.

Folkeskoleforældre har en række ønsker til forbedringer og forandringer af skolen, og navnlig ønsker foreningen, at forandringer (som f.eks. den omtalte skolereform) bør ske med udgangspunkt i evidens - altså et forskningsmæssigt funderet skolesystem med gode faglige og sociale forhold for børn. Foreningen gennemførte i 2015 en større undersøgelse, der blev udgivet under titlen: Foreningen Folkeskoleforældres skoleundersøgelse 2015 - om danske skoleelever.

Fodnoter

Noter

Se også 
 Forældrestemmen
 Skole og Forældre
 En stor mellemfinger til den nye skolereform

Eksterne henvisninger 
 Folkeskoleforældres hjemmeside 
 Facebookside for Folkeskoleforældre

Organisationer fra Danmark
Folkeskolen
Etableret i 2014
Laksefamilien

Laksefamilien (Salmonidae) udgør en familie af strålefinnede fisk og er den eneste nulevende familie i ordenen Salmoniformes. Familien inkluderer laks, ørred, rødding, helt og stalling, der samlet betegnes som salmonider. Familien er navngivet efter laks (salmon) i lakseslægten Salmo.

Salmonider har en relativt primitiv fremtoning blandt egentlige benfisk, med deres pelviske finne placeret langt bagude og en adipose finne (fedtfinne) bagest på ryggen. Det er slanke fisk med runde skæl og gaffelhalefinner. Deres munde har en enkelt række af skarpe tænder. De mindste arter er omkring 13 centimeter lange som voksne, men de fleste arter bliver væsentligt større og de største helt op til 2 meter lange.

Alle salmonider gyder i ferskvand, men i mange tilfælde tilbringer de det meste af deres liv i havet eller større søer. Det er rovfisk, som lever af små krebsdyr, vandinsekter og mindre fisk.

Inddeling 
Laksefamilien kan inddeles i tre underfamilier og omkring 10 slægter:

Orden Salmoniformes
 Familie: Salmonidae
 Underfamilie: Coregoninae.
 Coregonus – Helte (78 arter).
 Prosopium – Runde helte (seks arter).
 Stenodus – beloribitsa og nelma (en eller to arter).
 Underfamilie: Thymallinae.
 Thymallus – Stalling (13 arter).
 Underfamilie: Salmoninae.
 Brachymystax – lenoks (fire arter).
 † Eosalmo (en art).
 Hucho (fem arter).
 Oncorhynchus – Stillehavs laks og ørred (12 arter).
 Salmo (lakseslægten) – Atlantisk laks og ørred (47 arter).
 Salvelinus – Rødding og ørred (51 arter).
 Salvethymus – Langfinnet rødding (en art).

Referencer

Videre læsning 

 Behnke, Robert J. Trout and Salmon of North America, Illustrated by Joseph R. Tomelleri. 1st Chanticleer Press ed. New York: The Free Press, 2002. 
 Dushkina, L.A. Farming of Salmonids in Russia, Aquaculture & Fisheries Management; Jan1994, Vol. 25 Issue 1, p121-126
We Survive

We Survive er det tredje engelsksprogede studiealbum og sjette i alt af den danske sangerinde Medina, der udkom den 26. februar 2016. Albummet indeholder 10 nye sange, samt engelske versioner af Medinas danske hits, "Jalousi" ("Jealousy"), "Giv slip" ("Let Go"), og "Når intet er godt nok" ("Good Enough").

Titelsangen "We Survive" udkom som albummet's første single den 12. februar 2016. Albummet blev dårligt modtaget af anmelderne og fik én og to stjerner i flere dagblade. De kritiserede bl.a. hendes engelsk.

We Survive debuterede som nummer 20 på den danske hitliste, med salgsscore på 367. I Tyskland debuterede albummet som nummer 39.

Cover 
Albummets cover forestiller et redigeret billede af en Medina, med sort hår, der omfavner en Medina med hvidt hår. Coveret fik stor opmærksomhed for dens atypiske motiv. I Politikens anmeldelse af We Survive, skrev Simon Lund: "Er det for sjov? Er det en ironisk kommentar til Medinas rolle som repræsentant for den generation, der dyrker sig selv uden af skamme sig? Eller er det 1:1 et udtryk for titlen: Medina slutter ring om sig selv og skal nok overleve i en verden fuld af hån og haters? Det er os (mig og mig) mod rosset." Lund mente at Medina havde valgt at "iscenesætte sig selv som udstødt" på coveret.

Anmeldelser 
Jens Dræby fra Gaffa gav albummet to ud af seks stjerner, og skrev at albummet bestod af "variationer på de samme tre-fire sange". I sin anmeldelse for Politiken, skrev Simon Lund at Medina mister sin personlighed når hun synger på engelsk, og at sangene var middelmådige.

Berlingskes anmelder Michael Charles Gaunt skrev: "Det er lidt en kliche, men det bliver bare mere distanceret og uvedkommende at høre Medina arbejde sig igennem natklubben på et andet sprog. Særkendet forsvinder, og tilbage står Medinas sårede stemme og græder krokodilletårer i de top-professionelle produktioners blændende skær."

Spor

Hitlister

Kilder 

Medina-album
Album fra 2016
Daytona International Speedway

Daytona International Speedway er et motorsportsanlæg ved Daytona Beach i Florida, USA. Siden åbningen i 1959 er det berømte NASCAR-løb Daytona 500 blevet kørt her.

Eksterne henvisninger 

 Daytona International Speedways officielle hjemmeside 

NASCAR
Motorsportsanlæg i USA
Bygninger, konstruktioner og anlæg i Florida
Sport i Florida
Etableret i 1959
Skylon (knallertmærke)

Skylon er en dansk knallert produceret af fabrikant Vilhelm Nellemann i årene 1953 til 1965.

Produktionen fandt sted i Randers og Aarhus og var i starten et samarbejde mellem Vilh. Nellemanns Cyklefabrik og Willy Johannsens motorfabrik Derby, et samarbejder der holdt til 1957. Herefter fortsatte produktionen af Skylon med forskellige motorleverandører, f.eks Estlander, Husquarna og Demm.

Af modeller kan nævnes Skylon 54, 55 og 56, Centrum, Standard, Special, Jet, Swing, M257, Sport, Alidania, Sprinter, Sprinter Sport, Sprinter Luxus, Super Sport, Mi-Val, Husquarna samt Skylon Scooter.

Knallertmærker
Låpsley

Holly Lapsley Fletcher (født den 7. august 1996), kendt under kunstnernavnet Låpsley, er en britisk singer-songwriter og udøver af elektronisk musik. Hun er opvokset i Southport, Merseyside. Hendes debut album Long Way Home udgives den 4. marts 2016.

Karriere

2013–nu 
Låpsly havde været sanger i flere bands i Merseysideregionen, da hun vandt 'One to Watch' prisen ved Merseysides GIT (Getintothis) Award i april 2014 med over en halv million lyttere til hendes solo hjemmestudieoptagelse Monday EP på Soundcloud. Hun spillede live på Glastonbury Festival i juni 2014 efter at være booket af BBC Radio 1 DJ's Huw Stephens og Zane Lowe. Hendes track Painter (Valentine) kom på playlisten i BBC 1 i september 2014.

Låpsley indgik en kontrakt med XL Recordings i oktober 2014. Den 30. november 2014 blev Låpsley nomineret til BBC's Sound of...2015 liste. Hendes EP Understudy blev udgivet 5. januar 2015. Hendes debutalbum Long Way Home er planlagt til udgivelse 4. marts 2016.

Hun havde sin første optræden i Danmark i Tivoli ved Offspring Festival i september 2015.

Noter 

Singer-songwritere fra Storbritannien
P.A.M. Mellbye

Peter Andreas Munch Mellbye (født 30. december 1918, død 25. juli 2005) var en norsk arkitekt, der primært var aktiv i Oslo-området.

Mellbye studerede arkitektur på Norges tekniske høgskole, da Norge blev angrebet i 1940. Han var bestyrelsemedlem i Studentersamfundet i Trondhjem. I september valgte bestyrelsen at drage i landflygtighed som følge af situationen. De tog til Sverige, via Rørosbanen og på ski over grænsen. Han fulgtes blandt andet med den senere slotsforvalter Guthorm Kavli og den senere minister Finn Lied. 

I 1954 stiftede han Mellbye Arkitekter, der stadig eksisterer men siden 2013 under navnet Mellbye Arkitektur Interiør. Derudover var han aktiv som skribent for fagblade og Dagbladet.

Udvalgte værker 
 Emma Hjorths Hjem i Bærum 1955–75
 Tryvannsanlegget på Tryvannshøgda i Oslo 1957–63
 Vekterkvarteret i Moss 1960–65. Mellbye modtog Betongtavlen for Vekterkvarteret i 1966.
  Bredtvet kompetansesenter og Torshov kompetansesenter, Bredtvetveien, Oslo 1962–68
 Brynseng, Bøler, Oppsal og Ulsrud Stationer på T-banen i Oslo, 1966-67

Noter 

Arkitekter fra Norge
Mo-I-Rana (band)

Mo-I-Rana var et dansk rockband, der var aktivt i 1970'erne. Bandet blev dannet i sommeren 1972 af Nils Henriksen og Ken Gudman efter at disse havde forladt Culpeper's Orchard. Kort efter kom Bill Hazen (tidligere Day Of Phoenix) med i gruppen, der senere blev udvidet med Ole Prehn, Hans Lauridsen og Thorkild Nielsen. Efter indspilningen af bandets debutalbum Loners & Lovers ved årsskiftet 1973/74 forlod Gudman gruppen og i stedet kom Henrik Friis Nielsen (tidligere Day of Phoenix) med. Bandet blev kort efter opløst.

Bandet tog sit navn fra den norske by Mo i Rana, hvor bandets medlemmer blev æresborgere. Mo-I-Rana blev i sin korte levetid betegnet som en dansk supergruppe med medlemmer fra en række tidligere kendte orkestre, bl.a. Culpeper's Orchard og Day of Phoenix.

Diskografi

Singler 
 "So My Daddy Says" / "Alone" (1973) Polydor 2054 076 (DK) og 2121-158 (UK)
 "You really got me" / "Since You Been Gone" (1973) Polydor 2054 094
 "Break it up" / "A Theme for Loners and Lovers (1974) Polydor 2054 109
 "The Chaser" / "Dirty Love" (1974) Polydor 2054 124

Album 
 Loners & Lovers (1974) Polydor 2380 023

Kilder 
 ROCK, Jan Sneum, Politikens Forlag, 1978

Eksterne links 
 Omtale på discogs

Rockgrupper fra Danmark
Musikgrupper fra 1972
Ophørt i 1974
Amt Lauenburgische Seen

Amt Lauenburgische Seen er et amt i det nordlige Tyskland, beliggende under Kreis Herzogtum Lauenburg. Kreis Herzogtum Lauenburg ligger i delstaten Slesvig-Holsten. Amtet strækker sig langs Ratzeburger See og Schaalsee i Naturpark Lauenburgische Seen. Amtsforvaltningen ligger i byen Ratzeburg, men der er også amtskontor i Groß Grönau, der som forstadslignende by ved udkanten af Lübeck, er den kommune med den største befolkningstæthed i amtet. I Sterley er der borgerservice for amtsforvaltningen.

Kommuner i amtet

Historie 
Amtet blev oprindelig oprettet som  Amt Ratzeburg-Land med 18 kommuner. Ved nedlæggelsen af Amt Gudow-Sterley 1. januar 2007 blev kommunerne Brunsmark, Hollenbek, Horst, Klein Zecher, Salem, Seedorf og Sterley indlemmet i amtet, der da fik det nuværende navn.

Eksterne kilder/henvisninger 
 Amt Lauenburgische Seen

Lauenburgische Seen